ആത്മനിര്ഭര് ഭാരത് സ്വകാര്യമേഖല സ്ഥാപനം നിര്മ്മിച്ച ഗ്രനേഡുകള് സ്വീകരിച്ച് ഇന്ത്യന് സൈന്യം നാഗ്പൂര്: സ്വകാര്യമേഖല സ്ഥാപനം നിര്മ്മിച്ച മള്ട്ടിമോഡ് ഹാന്ഡ് ഗ്രനേഡുകളുടെ ആദ്യ ബാച്ച് സ്വീകരിച്ച് ഇന്ത്യന് സൈന്യം. നാഗ്പൂരില് നടന്ന ചടങ്ങിലാണ് ഗ്രനേഡുകള് സ്വീകരിച്ചത്. ആത്മനിര്ഭര് ഭാരത് എന്ന ലക്ഷ്യത്തിലേക്കെത്താന് ഇതൊരു തുടക്കമാകുമെന്ന് കേന്ദ്ര പ്രതിരോധ മന്ത്രാലയം അഭിപ്രായപ്പെട്ടു. നിലവില് രണ്ടാം ലോകമഹായുദ്ധകാലത്തെ വിന്റേജ് ഹാന്ഡ് ഗ്രനേഡ് ഡിസൈനാണ് സൈന്യം ഉപയോഗിക്കുന്നത്. ഇതിന് പകരമായി ഉപയോഗിക്കുന്നതിനാണ് പുതിയ ഗ്രനേഡുകള് നിര്മ്മിച്ചിരിക്കുന്നത്. നാഗ്പൂര് ആസ്ഥാനമായി പ്രവര്ത്തിക്കുന്ന ഇക്കണോമിക് എക്സ്പ്ലോസീവ്സ് ലിമിറ്റഡാണ് ഗ്രനേഡുകള് നിര്മ്മിച്ചത്. ചണ്ഡീഗഡ് ആസ്ഥാനമായുള്ള ടെര്മിനല് ബാലിസ്റ്റിക് റിസര്ച്ച് ലബോറട്ടറീസും ടിബിആര്എല് ഡിഫന്സ് റിസര്ച്ച് ആന്ഡ് ഡെവലപ്മെന്റ് ഓര്ഗനൈസേഷന് ഡിആര്ഡിഒ ലബോറട്ടറിയും ചേര്ന്നാണ് ഗ്രനേഡിന്റെ രൂപ കല്പന. പരിപാടിയില് കേന്ദ്ര പ്രതിരോധ മന്ത്രി രാജ്നാഥ് സിംഗ്, കരസേന മേധാവി ജനറല് മനോജ് മുകുന്ദ് നരവനെ, ഡിആര്ഡിഒ മേധാവി ജി.സതീഷ് റെഡ്ഡി എന്നിവര് പങ്കെടുത്തു. ഇഇഎല് ചെയര്മാന് എസ്എന് നുവാല് ഗ്രനേഡിന്റെ ഒരു സ്കെയില് പകര്പ്പ് രാജ്നാഥ് സിംഗിന് കൈമാറി. പ്രതിരോധ നിര്മ്മാണത്തില് സ്വാശ്രയത്വം കൈവരിക്കുന്നതിന് പൊതുസ്വകാര്യ പങ്കാളിത്തത്തിന്റെ തിളങ്ങുന്ന ഉദാഹരണമാണ് ഗ്രനേഡുകള് എന്ന് സിംഗ് പറഞ്ഞു. കഴിഞ്ഞ ഒക്ടോബറിലാണ് ഗ്രനേഡുകള്ക്കായി ഇഇഎല് പ്രതിരോധ മന്ത്രാലയവുമായി കരാറിലേര്പ്പെട്ടത്. സൈന്യത്തിന് ഒരു ദശലക്ഷം മള്ട്ടിമോഡ് ഹാന്ഡ് ഗ്രനേഡുകള് വിതരണം ചെയ്യണമെന്നായിരുന്നു കരാര്. 2022 ഒക്ടോബറോടെ കരാര് പ്രകാരമുള്ള മുഴുവന് ഗ്രനേഡുകളും ഇഇഎല് സൈന്യത്തിന് കൈമാറും. ആത്മനിര്ഭര് ഭാരതിന് കരുത്തു പകരുന്നതിനും, രാജ്യത്ത് പ്രതിരോധ ആയുധ ഉത്പാദനം വര്ദ്ധിപ്പിക്കുന്നതിനുമായി 101 ആയുധങ്ങളുടെ ഇറക്കുമതിയ്ക്ക് കേന്ദ്രം നിരോധനം ഏര്പ്പെടുത്തിയിരുന്നു. ഇവയുടെ ആദ്യപട്ടികയില് ഉള്പ്പെടുന്നതാണ് മള്ട്ടി പര്പ്പസ് ഗ്രനേഡുകള്. ഇവയുടെ ഇറക്കുമതി അടുത്ത അഞ്ച് വര്ഷത്തിനുള്ളില് ഇന്ത്യ നിരോധിക്കും. ആദ്യ പട്ടികയില് ഗ്രനേഡുകള്ക്ക് പുറമേ പീരങ്കി തോക്കുകള്, മിസൈല് ഡിസ്ട്രോയറുകള്, കപ്പല് വഹിക്കുന്ന ക്രൂയിസ് മിസൈലുകള്, ലൈറ്റ് കോംബാറ്റ് എയര്ക്രാഫ്റ്റ്, ലൈറ്റ് ട്രാന്സ്പോര്ട്ട് വിമാനം, ദീര്ഘദൂര ലാന്ഡ്അറ്റാക്ക് ക്രൂയിസ് മിസൈലുകള്, ആശയവിനിമയ ഉപഗ്രഹങ്ങള്, അടിസ്ഥാന പരിശീലക വിമാനം, മള്ട്ടിബാരല് റോക്കറ്റ് ലോഞ്ചറുകള്, വിവിധതരം റഡാറുകള്, ആക്രമണ റൈഫിളുകള്, സ്നിപ്പര് റൈഫിളുകള്, മിനിയുഎവികള്, വിവിധതരം വെടിയുണ്ടകള് എന്നിവയാണ് ഉള്പ്പെടുന്നത്. രണ്ടാമത്തെ പട്ടികയില് വിവിധ തരം ഹെലികോപ്റ്ററുകള്, വായുവിലൂടെയുള്ള മുന്കൂര് മുന്നറിയിപ്പ്നിയന്ത്രണ സംവിധാനങ്ങള് എഇഡബ്ല്യൂസി, ടാങ്ക് എഞ്ചിനുകള്, പര്വതങ്ങള്ക്കുള്ള ഇടത്തരം പവര് റഡാര്, ഇടത്തരം ദൂരത്തിലുള്ള ഉപരിതല മിസൈല് സംവിധാനങ്ങള് എന്നിവ ഉള്പ്പെടുന്നു.